Lielezere mõis

Lielezere mõis, ka Ezere mõis (saksa keeles Groß-Essern, läti keeles Lielezeres muiža, ka Ezeres muiža) oli rüütlimõis (fideikomiss a-st 1877) Kuramaal Kuldīga kreisis Salduse kihelkonnas. Tänapäeval asub mõisasüda Lätis Salduse piirkonnas Ezere vallas. Keskajal kuulusid hilisema mõisa alad Saksa Ordu Kuldīga komtuurkonda. Pärast orduriigi sekulariseerimist sai sellest Kuramaa hertsogi valdus. Mõisa on esimest korda nimetatud 1567. aastal, mil selle 79 talupoega maksid Garoza kirikule natuuras ja rahas kirikumaksu. 1575. aastal sai mõisa pandivaldajaks Wilhelm von Kettler (1558−1620), kes oli Kuramaa hertsogi Gotthard Kettleri sugulane. Peagi anti mõis talle lääniks. Pärast tema surma päris selle tema vennapoeg vabahärra Johann Sigismund von Kettler (1610−1678), seejärel viimase poeg Hessen-Kasseli kindralleitnant vabahärra Jakob Friedrich von Kettler (1655−1735), siis tema poeg Preisimaa kammerhärra vabahärra Carl Emil von Kettler (1691−1727), kellele järgnes poeg vabahärra (a-st 1743 krahv) Gotthard Gustav Ludwig von Kettler. Järgmine omanik oli viimase vennapoeg salanõunik krahv Franz Seraphim Maria von Kettler (1748−1781). Temalt päris selle tütar krahvinna Eleonore Anna Maria Theresia Charlotte von Kettler (1777−1852). 1791. aastal naitus ta naabermõisa Reņģe omaniku Rötger Gottlieb Wilhelm von Aschebergiga (1754−1814), kes sai perekonnanime Ascheberg-Kettler ja kellele Lielezere langes 1794. aastal. Pärast Wilhelm von Ascheberg-Kettleri surma päris mõisa tema poeg Johann Wilhelm von Ascheberg-Kettler (1793−1858). Tema ajal toimusid mõisas 1819. aastal talupoegade rahutused. 1840. aastal müüs ta mõisa Stieglitzitele. Mõisa omandas parun Ludwig Johann von Stieglitz (1779−1843), kes oli Peterburis keiserliku õukonna pankur. Tema pärijad olid mõisa valdajad kuni 1871. aastani. 1871. aasta 12. aprillil (vkj) omandas Lielezere, Pampaļi ja Reņģe mõisast koosneva suure kompleksi − ligi 24 000 hektarit − endine Liivimaa maamarssal Kaagvere ja Mooste mõisnik vabahärra Gustav Fromhold von Nolcken (1815−1879). 14. veebruaril (vkj) 1877 moodustas ta testamendiga oma mõisatest nelja poja kasuks majoraadi. Lielezere mõisa päris tema vanem poeg kaardiväe staabirittmeister vabahärra Georg Christoph von Nolcken (1841−1906). Tema ajal toimusid mõisas 1905. aastal talurahvarahutused. Viimane jäi vallaliseks ja suri järeltulijateta, nii langes majoraatmõis tema nooremale vennale Liivimaa maanõunik vabahärra Axel Gustav von Nolckenile (1842−1912), kes oli pärinud oma isa Liivimaa mõisad. Kuna tema vanem poeg suri noorelt 1894. aastal jahiõnnetuses, päris Lielezere mõisa vanuselt järgmine poeg kreisisaadik vabahärra Eduard Georg von Nolcken (1875−1941). Temalt võõrandati mõis 1920. aastal maareformi käigus. Pärast võõrandamist asus mõisas alates 1922. aastast 6-klassiline Ezere algkool. 1952. aastal sai sellest keskkool. Kool asub mõisasüdames siiani, alates 2016. aastast on see taas algkool. Fideikomiss Baltisches historisches Ortslexikon. Teil II. Lettland (Südlivland und Kurland). − Quellen und Studien zur baltischen Geschichte. Köln-Wien: Böhlau Verlag, 1990, lk 159. Pirang, Heinz. Das baltische Herrenhaus. III. Teil. Die neuere Zeit seit 1850. Riga: Verlag Jonck & Poliewsky, 1930, lk 46. Schroeders, Percy von. Beiträge zur Gütergeschichte Kurlands. II. Teil Kurland. Herausgegeben von der Kurländischen Ritterschaft, 1983, lk 116. Genealogisches Handbuch der baltischen Ritterschaften. Teil: Kurland. Bd II. Görlitz: Verlag E. U. Starke, 1939, lk 413-414. Ezere algkooli ajalugu saidil ezeresskola.lv (vaadatud 30.09.2020). Baltisches historisches Ortslexikon. Teil II. Lettland (Südlivland und Kurland). − Quellen und Studien zur baltischen Geschichte. Köln-Wien: Böhlau Verlag, 1990. Lk 159. Pirang, Heinz. Das baltische Herrenhaus. III. Teil. Die neuere Zeit seit 1850. Riga: Verlag Jonck & Poliewsky, 1930. Lk 46. Schroeders, Percy von. Beiträge zur Gütergeschichte Kurlands. II. Teil Kurland. Herausgegeben von der Kurländischen Ritterschaft, 1983. Lk 116. Lielezere mõisa ajalugu saidil ezeresskola.lv Lielezere mõisa ajalugu saidil vietas.lv Lielezere mõisa hooned saidil manasvietas.blogspot.com